CELEX: C2007/183/74
Language: el
Date: 2007-08-04 00:00:00
Title: Υπόθεση T-210/07: Προσφυγή της RSA Security Ireland κατά της Επιτροπής των Ευρωπαϊκών Κοινοτήτων που ασκήθηκε στις 11 Ιουνίου 2007

4.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 183/39
            
         Προσφυγή της RSA Security Ireland κατά της Επιτροπής των Ευρωπαϊκών Κοινοτήτων που ασκήθηκε στις 11 Ιουνίου 2007
   (Υπόθεση T-210/07)
   (2007/C 183/74)
   Γλώσσα της διαδικασίας: η αγγλική
   Διάδικοι
   
      Προσφεύγουσα: RSA Security Ireland (Shannon, Iρλανδία) (εκπρόσωποι: S. Daly, δικηγόρος, και B. Conway, Barrister)
   
      Καθής: Επιτροπή
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει την απόφαση της Επιτροπής, όπως διαβιβάστηκε στην προσφεύγουσα στις 30 Μαρτίου 2007 από τους Revenue Commissioners, καθόσον η απόφαση αυτή δεν κατατάσσει δασμολογικώς το προϊόν της προσφεύγουσας στη Συνδυασμένη Ονοματολογία (ΣΟ) ανάλογα με τα αντικειμενικά χαρακτηριστικά και ιδιότητές του·
            
         
               —
            
            
               Να διατάξει ότι η τελωνειακή κατάταξη του προϊόντος πρέπει να καθοριστεί ανάλογα με τα εγγενή χαρακτηριστικά του, δηλαδή ότι πρόκειται για αυτόματη μηχανή επεξεργασίας δεδομένων και, επομένως, εμπίπτει στην κλάση 8471 της Συνδυασμένης Ονοματολογίας·
            
         
               —
            
            
               Επικουρικώς, να αποφανθεί ότι το προϊόν πρέπει να καταταγεί σε σχέση με τα ουσιώδη χαρακτηριστικά του ως αριθμομηχανή σύμφωνα με την κλάση 8470 της Συνδυασμένης Ονοματολογίας·
            
         
               —
            
            
               Να αποφανθεί ότι, σύμφωνα τους αποδεκτούς κανόνες περί κατατάξεως των εμπορευμάτων για τους σκοπούς του Κοινού Δασμολογίου, το ουσιώδες χαρακτηριστικό του προϊόντος δεν είναι ότι πρόκειται για μηχάνημα ασφαλείας που επιτρέπει την πρόσβαση σε αρχεία ανεξαρτήτως του αν είναι αποθηκευμένα σε αυτόματη μηχανή επεξεργασίας δεδομένων ή αλλού·
            
         
               —
            
            
               Να διατάξει την επιστροφή στην προσφεύγουσα των δασμών που κατέβαλε για την εισαγωγή του εν λόγω προϊόντος στην Κοινότητα από την έναρξη ισχύος της αποφάσεως της Επιτροπής, νομιμοτόκως.
            
         Λόγοι και κύρια επιχειρήματα
   Με την υπό κρίση προσφυγή, η προσφεύγουσα ζητεί την ακύρωση της αποφάσεως της Επιτροπής, την οποία της κοινοποίησαν με το από 30 Μαρτίου 2007 ηλεκτρονικό ταχυδρομείο οι Revenue Commissioners, σε συνέχεια της αιτήσεώς της για την παροχή δεσμευτικής δασμολογικής πληροφορίας για μηχάνημα ασφαλείας δυνάμενο να συνδεθεί με αυτόματη μηχανή επεξεργασίας δεδομένων, αποκαλούμενη «SID 800 Product».
   Η προσφεύγουσα ισχυρίζεται ότι η κοινοποιηθείσα κατ' αρχάς στους Revenue Commissioners απόφαση, και κατόπιν στην προσφεύγουσα, δεν κατατάσσει το προϊόν της ανάλογα με τα αντικειμενικά χαρακτηριστικά και ιδιότητές του και καθορίζει τη δασμολογική κατάταξη κατά τρόπο που συνιστά ουσιώδη πλάνη περί το δίκαιο.
   Στη συνέχεια, η προσφεύγουσα ισχυρίζεται ότι η ορθή δασμολογική κατάταξη του προϊόντος της ανάλογα με τα αντικειμενικά χαρακτηριστικά και ιδιότητές του είναι η κατάταξή του ως αυτόματης μηχανής επεξεργασίας δεδομένων, σύμφωνα με την κλάση 8471 του κοινοτικού τελωνειακού κώδικα (1), διότι πληροί τις τεθείσες με τη σημείωση 5.B της κλάσης 8471 προϋποθέσεις για την κατάταξη αυτή, ή διότι αποτελεί καθεαυτό αυτόματη μηχανή επεξεργασίας δεδομένων.
   Επικουρικώς, η προσφεύγουσα υποστηρίζει ότι η ορθή δασμολογική κατάταξη του προϊόντος της ανάλογα με τα αντικειμενικά χαρακτηριστικά και ιδιότητές του είναι η κατάταξή του ως αριθμομηχανής σύμφωνα με την κλάση 8471 του κοινοτικού τελωνειακού κώδικα.
   Τέλος, η προσφεύγουσα ισχυρίζεται ότι ο τρόπος με τον οποίο η Επιτροπή εξέτασε την αίτησή της περί παροχής δεσμευτικής δασμολογικής πληροφορίας για το προϊόν, σε σχέση με τα χαρακτηριστικά του ως αυτόματης μηχανής επεξεργασίας δεδομένων, δεν εμπίπτει σε νομότυπη διαδικασία και αποτελεί κατάχρηση εξουσίας.
   
      (1)  Κανονισμός (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302, σ. 1).